CELEX: C2005/296/63
Language: el
Date: 2005-11-26 00:00:00
Title: Υπόθεση T-345/05: Προσφυγή της  5ης Σεπτεμβρίου 2005  — V. κατά Κοινοβουλίου

26.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 296/29
            
         Προσφυγή της 5ης Σεπτεμβρίου 2005 — V. κατά Κοινοβουλίου
   (Υπόθεση T-345/05)
   (2005/C 296/63)
   Γλώσσα διαδικασίας: η αγγλική
   Διάδικοι
   
      Προσφεύγων: V. (Binsted, Ηνωμένο Βασίλειο) [εκπροσωπούμενος από τους: J. Lofthouse, barrister, M. Monan, C. Hayes, solicitors]
   
      Καθού: Ευρωπαϊκό Κοινοβούλιο
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του Ευρωπαϊκού Κοινοβουλίου, της 5ης Ιουλίου 2005, περί άρσεως της ασυλίας του προσφεύγοντος·
            
         
               —
            
            
               να αναγνωρίσει ότι η εν λόγω απόφαση, έστω και αν είναι έγκυρη, δεν παράγει, εν πάση περιπτώσει, αποτελέσματα όσον αφορά την άρση των προνομίων, καθόσον αναφέρεται μόνον στην ασυλία· και
            
         
               —
            
            
               να καταδικάσει το καθού στα δικαστικά έξοδα στα οποία υποβλήθηκε ο προσφεύγων.
            
         Λόγοι ακυρώσεως και κύρια επιχειρήματα
   Ο προσφεύγων είναι μέλος του Ευρωπαϊκού Κοινοβουλίου. Κατά του προσφεύγοντος ασκήθηκε ποινική δίωξη, κατόπιν της οποίας ζητήθηκε από το Κοινοβούλιο να επιβεβαιώσει ότι η ποινική δίωξη του προσφεύγοντος μπορούσε να συνεχιστεί σύμφωνα με το Πρωτόκολλο του 1965 περί των προνομίων και ασυλιών των Ευρωπαϊκών Κοινοτήτων και, εν πάση περιπτώσει, να άρει κάθε προνόμιο ή ασυλία κατά τρόπον ώστε να συνεχιστεί η ποινική δίωξη. Με την προσβαλλόμενη απόφαση, το Κοινοβούλιο αποφάσισε να άρει την ασυλία του προσφεύγοντος.
   Ο προσφεύγων ζητεί την ακύρωση της ως άνω αποφάσεως. Ισχυρίζεται ότι η απόφαση είναι εσφαλμένη από νομική άποψη, καθόσον στην εν λόγω απόφαση διατυπώνεται η εκτίμηση ότι το άρθρο 8 του Πρωτοκόλλου του 1965 δεν χορηγεί προστασία έναντι της ποινικής διώξεως. Ο προσφεύγων διατείνεται ότι η συλλογιστική του Κοινοβουλίου είναι ανακόλουθη, ως εκ του ότι αίρει κάτι που θεωρεί ως μη υπαρκτό.
   Περαιτέρω, ο προσφεύγων ισχυρίζεται ότι το Κοινοβούλιο δεν προέβη σε ενδελεχή και πλήρη εξέταση των πραγματικών περιστατικών και των επιχειρημάτων αμφοτέρων των πλευρών. Στο πλαίσιο αυτό, ο προσφεύγων επικαλείται, επίσης, παράβαση του άρθρου 7, παράγραφος 7, του εσωτερικού κανονισμού του Κοινοβουλίου, στον βαθμό που η επιτροπή διατύπωσε γνώμη επί της ουσίας της ποινικής διώξεως, ενώ τούτο δεν της επιτρεπόταν.
   Τέλος, ο προσφεύγων επικαλείται την έλλειψη πλήρους και προσήκουσας αιτιολογίας της προσβαλλομένης αποφάσεως και ισχυρίζεται ότι η εν λόγω απόφαση δεν ήταν εύλογη ούτε αναλογική.